Dôvodová správa

k návrhu nariadenia vlády Slovenskej republiky, ktorým sa ustanovujú požiadavky na kozmetické výrobky

Všeobecná časť

	Účelom návrhu nariadenia vlády je zabezpečiť súlad slovenských právnych predpisov s predpismi Európskej únie. 
	V súčasnosti je problematika kozmetických výrobkov pokrytá zákonom Národnej rady Slovenskej republiky č. 272/1994 Z. z. o ochrane zdravia ľudí v znení neskorších predpisov a nariadením vlády Slovenskej republiky č. 174/2005 Z. z., ktorým sa ustanovujú požiadavky na kozmetické výrobky. Návrh nariadenia vlády vypracovalo Ministerstvo zdravotníctva Slovenskej republiky v nadväznosti na novelu zákona NR SR č. 272/1994 Z.z. o ochrane zdravia ľudí v znení neskorších predpisov a na dosiahnutie úplnej transpozície ustanovení smernice Rady 76/768/EHS v znení jej neskorších noviel.
	Návrh nariadenia oproti súčasnému platnému právnemu predpisu rozširuje povinnosti fyzických a právnických osôb pri výrobe, dovoze, umiestnení na trh a predaji kozmetických výrobkov, upresňuje požiadavky na označovanie kozmetických výrobkov, definuje konečný kozmetický výrobok a prototyp vo vzťahu s testovaním na zvieratách a ustanovuje požiadavky na povolenie výnimky zo zákazu testovať zložky alebo kombinácie zložiek, konečné kozmetické výrobky a ich prototypy na zvieratách. Do návrhu nariadenia sú transponované posledné zmeny smernice Komisie, ktorými sa dopĺňa zoznam zakázaných látok do kozmetických výrobkov, zakazuje používať niektoré farbivá a upravujú podmienky použitia niektorých konzervačných látok. Rozšírením základných pojmov sa odstraňujú technické nedostatky, ktoré vznikli v procese transpozície v predchádzajúcich predpisoch.
	Vzhľadom na rozsah zmien sa predkladá nový návrh, ktorý komplexne pokrýva legislatívu pre kozmetické výrobky, zjednodušuje orientáciu v právnych predpisoch, zvyšuje schopnosť reagovania Slovenskej republiky na zmeny a doplnenia právnych aktov Európskej únie a  dodržania ustanovených transpozičných termínov.
Návrh nariadenia vlády je v úplnej zhode so smernicami, ktoré sú uvedené v doložke zlučiteľnosti.
Návrh nariadenia vlády je v súlade s Ústavou Slovenskej republiky a medzinárodnými dokumentmi, ktorými je Slovenská republika viazaná.

Osobitná časť
K §1:
Vymedzuje predmet úpravy návrhu nariadenia vlády.

K § 2:
Definuje základné pojmy.

K § 3:
Ustanovuje zoznam kategórií kozmetických výrobkov. 

K § 4:
Ustanovuje zoznamy regulovaných látok v kozmetických výrobkoch, a to zoznam látok, ktoré nesmú byť zložkami kozmetických výrobkov, zoznam látok, ktorých použitie v kozmetických výrobkoch je obmedzené, zoznam povolených farbív v kozmetických výrobkoch , zoznam povolených konzervačných látok v kozmetických výrobkoch, zoznam povolených ultrafialových filtrov v kozmetických výrobkoch a zoznam látok, ktoré sú vylúčené z pôsobnosti tohto nariadenia.

K § 5:
Ustanovuje požiadavky na použitie inej látky v kozmetických výrobkoch ako uvedenej v zozname povolených farbív, konzervačných látok a ultrafialových filtrov. 

K § 6:
Vymedzuje všeobecné požiadavky na údaje, ktoré musia byť uvedené na obale kozmetického výrobku, definuje vonkajší a vnútorný obal, upresňuje, ktoré údaje musia byť uvedené v štátnom jazyku, upresňuje podmienky označenia výrobkov, ktoré nie sú zabalené výrobcom a balia sa v mieste predaja vopred alebo na požiadanie spotrebiteľa a stanovuje podmienky uvedenia tvrdenia o tom, že kozmetický výrobok nebol testovaný na zvieratách. Uvedenie tohto tvrdenia nie je povinné, ale ak sa ho výrobca alebo osoba zodpovedná za umiestnenie kozmetického výrobku na trh dobrovoľne rozhodne uviesť, musí byť pravdivé.
 
K § 7:
Upresňuje označenie údaja o obchodnom mene a sídle alebo mene, priezvisku a mieste podnikania osoby zodpovednej za umiestnenie kozmetického výrobku na trh a tiež o krajine pôvodu. Ustanovuje možnosť uvedenia tohto údaja skrátenou formou.

K § 8:
Upresňuje požiadavku označenia údaja o nominálnom obsahu v čase balenia. Vymedzuje podmienky, kedy tento údaj nemusí byť na obale uvedený.

K § 9:
Ustanovuje požiadavky na označenie dátumu minimálnej trvanlivosti kozmetických výrobkov. U výrobkov s trvanlivosťou dlhšou ako 30 mesiacov, ktoré nemusia mať na obale uvedený dátum minimálnej trvanlivosti, zavádza symbol otvoreného téglika s uvedením lehoty, počas ktorej je možné kozmetický výrobok používať bez ohrozenia zdravia ľudí.

K § 10:
Ustanovuje povinnosť uvedenia na obale údajov týkajúcich sa podmienok použitia a upozornení, ktoré je nevyhnutné dodržiavať pri  používaní kozmetických výrobkov. Taxatívne vymenováva, o ktoré údaje sa jedná. Stanovuje výnimky, kedy možno dané informácie uviesť na príbalovom letáčiku, kartičke, štítku alebo páske priloženej alebo pripevnenej ku kozmetickému výrobku a stanovuje povinnosť informovať spotrebiteľa o takomto spôsobe označenia určeným symbolom alebo skrátenou slovnou informáciou.

K § 11:
Upresňuje  údaj o označení výrobnej dávky.

K § 12:
Upresňuje, kedy je potrebné označiť na obale účel použitia kozmetických výrobkov.

K § 13:
Definuje zložky používané na výrobu kozmetických výrobkov a spôsob ich označenia. Ustanovuje povinnosť označenia zložiek v jazyku zrozumiteľnom pre spotrebiteľa, a to v medzinárodnom názvosloví INCI. Určuje výnimky, kedy daný údaj nemusí byť uvedený na obale, ale na príbalovom letáčiku, kartičke, štítku alebo páske priloženej alebo pripevnenej ku kozmetickému výrobku a stanovuje povinnosť informovať spotrebiteľa o takomto spôsobe označenia určeným symbolom alebo skrátenou slovnou informáciou.

K § 14: 
Ustanovuje požiadavky na neuvedenie zložky v označení kozmetických výrobkov z dôvodu ochrany obchodného tajomstva a spôsob jej označenia v zozname prideleným registračným číslom.

K § 15:
Definuje povinnosti fyzických a právnických osôb pri uvádzaní kozmetických výrobkov do obehu. Ukladá výrobcovi, splnomocnenému zástupcovi výrobcu a inej osobe zodpovednej za umiestnenie kozmetického výrobku na trh netestovať konečné kozmetické výrobky a ich prototypy na zvieratách a netestovať zložky, ich kombinácie a konečné zloženie na zvieratách po tom, ako boli prijaté v Európskej únii validované alternatívne metódy. Zakazuje umiestniť na trh kozmetické výrobky, ktorých zložky alebo konečné zloženie bolo testované na zvieratách po dátume, keď v Európskej únii boli prijaté validované alternatívne metódy. Ďalej ukladá povinnosť osobe zodpovednej za umiestnenie kozmetického výrobku na trh sprístupniť orgánom na ochranu zdravia a na požiadanie verejnosti údaje o kozmetických výrobkoch. Stanovuje požiadavku na vzdelanie pre hodnotiteľov bezpečnosti a osoby zodpovedné za výrobu a dovoz kozmetických výrobkov. 

K § 16:
Ustanovuje rozsah údajov o látkach používaných v kozmetických výrobkoch, ktoré oznamuje osoba zodpovedná za umiestnenie kozmetického výrobku na trh alebo predajca Úradu verejného zdravotníctva SR na účely lekárskeho ošetrenia.

K § 17:
Definuje prechodné ustanovenia, ktoré sú v súlade s požiadavkami Európskej únie a ktoré sú určené na spotrebu starého obalového materiálu a dopredaj kozmetických výrobkov, vyrobených podľa požiadaviek doterajších predpisov.
  
K § 18:
Identifikuje presný názov a číslo preberaných smerníc Európskej únie.

K §19:
Zrušuje doterajší platný právny predpis - nariadenie vlády Slovenskej republiky č. 174/2005 Z.z., ktorým sa ustanovujú požiadavky na kozmetické výrobky.

K § 20:
Ustanovuje dátum účinnosti nariadenia vlády na 1. január 2006.